...Baby One More Time (שיר)

Baby One More Time... (בעברית: ...מותק עוד פעם אחת) הוא סינגל הבכורה של זמרת הפופ האמריקאית בריטני ספירס, מתוך אלבום הבכורה שלה, ...Baby One More Time. עם מכירות למעלה מ-10 מיליון עותקים, הסינגל הפך לאחד מהשירים המפורסמים והנמכרים ביותר בכל הזמנים, ולאחד מהשירים המזוהים ביותר עם ספירס, ועם מוזיקת פופ בכלל. הסינגל היה להצלחה אדירה בכל העולם, וכבש את המקום הראשון במצעדים של 22 מדינות, לרבות בריטניה ובילבורד הוט 100 האמריקאי. בשנת 2020 בחר מגזין הרולינג סטון בשיר בתור ״סינגל הבכורה הטוב ביותר אי פעם״. את השיר ליווה וידאו קליפ שנחשב פרובוקטיבי לתקופתו, ובו ספירס לבושה כתלמידה רוקדת בבית ספר עם בטן חשופה. בשנת 2011 בחר הבילבורד בקליפ בתור הקליפ הטוב ביותר של שנות ה-90. השיר Baby One More Time... נכתב והופק על ידי מקס מרטין ודניז פופ (אנ'). השיר עוסק בבחורה צעירה הרוצה לשוב לבן זוגה לשעבר, ומבטיחה שאם ייתן לקשר הזדמנות שנייה, הוא לא יתחרט על כך. במקור השיר הוצע ללהקת הבנות TLC, אך לאחר שהלהקה סירבה לקבלו, ספירס קיבלה אותו במקומן. בתחילה, שם השיר היה אמור להיות "Hit Me Baby One More Time", אך כדי לא ליצור רושם מוטעה של אלימות (בסלנג ניתן להשתמש ב"Hit Me" גם במשמעות "תן לי"), הוחלפו המילים "Hit Me" בשלוש נקודות. הסינגל זכה בפרסים ומועמדויות רבות, פרס "Choice Single" בטקס פרסי הילדים של ערוץ ניקלודיאון, פרס המוזיקה של MTV אירופה לשיר הטוב ביותר, 4 מועמדויות בטקס פרסי הווידאו קליפים של MTV בקטגוריות "קליפ הפופ הטוב ביותר", "MTV הבינלאומי לבחירת הצופים של MTV רוסיה", "MTV כוריאוגרפיה הטובה ביותר", MTV לקליפ הטוב ביותר של אישה" מועמדות לפרס גראמי לביצוע הפופ הווקאלי הטוב ביותר - אישה. בין היתר הגיע למקום ה-25 ברשימת מצעד הבילבורד "100 שירי הפופ המצליחים של כל הזמנים" של מגזין המוזיקה, הרולינג סטון. ...Baby One More Time היה הסינגל המצליח ביותר של ספירס בארצות הברית ובעולם, עד אשר נשבר ב-2008, בעקבות יציאת "Womanizer". הכניסה הראשונה של הסינגל אל מצעד הפזמונים בארצות הברית הייתה אל המקום ה-17 (הכניסה הגבוהה ביותר של ספירס, עד 2008), ולאחר שבוע הסינגל הגיע אל המקום הראשון ונשאר שם במשך שבועיים, מה שהפך לסינגל הראשון של ספירס (עד הסינגל "Womanizer") שהצליח להיכנס אל המקום הראשון במצעד הסינגלים בבילבורד. בנוסף, נכנס הסינגל למקום הראשון במצעד המכירות של הבילבורד, ונשאר שם למשך ארבעה שבועות, מה שהעניק לסינגל מעמד פלטינה בארצות הברית. הסינגל הצליח להישאר במצעד 100 המובילים במשך 32 שבועות (השהות הארוכה ביותר של סינגל בודד במצעד), כאשר 29 שבועות שהה הסינגל בארבעים המובילים. עד היום, הסינגל מכר כ-15,000,000 עותקים ברחבי העולם. ספירס שברה את שיא המכירות עבור סינגל בבריטניה, כשהסינגל מכר 464,000 עותקים בשבוע הראשון למכירה. עד סוף שנת 1999 מכר הסינגל 1.45 מיליון עותקים, מה שהפך לסינגל הנמכר ביותר בשנת 1999 בבריטניה. עד שנת 2002 נחשב הסינגל לסינגל הבכורה המצליח ביותר במדינה זו. בישראל השיר כבש את המקום הראשון במצעד הבינלאומי של גלגלצ, ונכלל במקום ה-24 במצעד סיכום העשור. במצעד סיכום העשור המחודש, בשנת 2019, נבחר השיר למקום השני כשיר הטוב ביותר בשנות ה-90, כשהוא גובר על Smells Like Teen Spirit שהגיע למקום השלישי. אחד מגורמי ההצלחה של הסינגל היה הווידאו קליפ לשיר אשר בוים על ידי ניקל דיק. בתחילה, הקליפ היה אמור להיות בסגנון אנימציה בניסיון לגרום לילדים צעירים להתחבר לקליפ. ספירס לא אהבה את הרעיון ותיארה את הקליפ כ"פשוט לא מגניב". ובעקבות רעיון שלה, הוצע כי הקליפ יצולם בבית ספר קתולי שמרני, בו גם צולם הסרט גריז. הווידאו קליפ צולם בתיכון "Venice" שבקליפורניה. בקליפ נראית ספירס לבושה בבגדי תלמידה קתולית, יושבת משועממת ומחכה לסוף השיעור. כשנשמע צלצול הפעמון, ספירס רצה לאורך המסדרון ומשנה מעט את המדים השמרניים לצורה שתראה יותר פרובוקטיבית ורוקדת. לאחר מכן, נראים מספר צילומים נוספים של כוריאוגרפיה בחצר בית הספר ובאולם הספורט, שבו מורתה (שאותה שיחקה העוזרת האישית שלה באותו תקופה, פלישיה קולטה), נראית גוערת בה אך מצטרפת אל המולת הריקודים. לבסוף, מתגלה שהכל היה בעצם חלום באמצע שיעור משעמם. הקליפ הצליח מאוד בערוצי המוזיקה, ונוגן פעמים רבות בשבוע. בנוסף, זכתה ספירס בשלוש מועמדויות שונות בטקס פרסי הווידאו של ערוץ המוזיקה MTV בקטגוריות "Best Pop Video", "הקליפ הנשי הטוב ביותר" ו"Best New Artist", למרות שלא קיבלה את הפרס באף אחת מהקטגוריות. ב-1 באוגוסט 2011 בחגיגות שלושים שנים לערוץ המוזיקה MTV, נבחר הקליפ לאחד משלושת הקליפים הטובים ביותר בכל הזמנים. היות ש-MTV קיים שלושה עשורים, נבחר קליפ אחד מכל עשור, שנות ה-80, שנות ה-90 והעשור הראשון של המאה ה-21. הקליפ של Baby One More Time נבחר להיות הקליפ הטוב ביותר של שנות ה-90. נכון לפברואר 2021, כמות הצפיות לווידאו קליפ לשיר עומדות על כ-580 מיליון בערוץ ה-vevo הרשמי שלה באתר יוטיוב. זהו הקליפ הנצפה ביותר של ספירס באתר. עקב הפופולריות של השיר, הוקלטו לו גרסאות כיסוי רבות בידי אומנים ולהקות שונות, ובניהם: הבנים של הזמר פרנק זאפה, הקליטו גרסה אלקטרונית המשלבת גיטרות חשמליות עבור פסקול הסרט "Ready to Rumble". להקת הפאנק האפריקאית "Hog Hoggidy Hog" הקליטה חידוש לשיר עבור אלבומם "Driving Over Miss Davie" אשר יצא בשנת 2001. השיר חודש והוקלט על ידי להקות נוספות כגון טראוויס, Bowling for Soup, The Dresden Dolls, ודול פקטורי. להקת הפופ הפרודית "אן סטיין" חידשה את השיר ונתנה לו שם חדש-"Hit Me Up One More Time". סולן להקת פאניק! אט דה דיסקו, ברנדון יורי, חידש את השיר בהופעה חיה משותפת עם להקת "Dresden Dolls". להקה נוספת מהולנד חידשה את השיר בהופעה חיה. גרסת מטאל נוצרה לשיר על ידי "Ten Masked Men" ונכנסה לאלבומם השני. להקה גרמנית תרגמה את השיר לשפה הגרמנית, וקראה לשיר "Schlag mich baby noch einmal" להקת סימפל פלאן ביצעה גרסת כיסוי לשיר. בשנת 2010, בפרק המחווה של הסדרה Glee לבריטני ספירס, הושמעה גרסת כיסוי לשיר של ליאה מישל. בעולם, הסינגל נהפך ללהיט עצום והגיע למקום הראשון במצעדים במדינות רבות. מידע על היצירה "...Baby One More Time" באתר מיוזיק בריינז מידע על הסינגל "...Baby One More Time" באתר מיוזיק בריינז מידע על היצירה "...Baby One More Time" באתר Discogs סרטון השיר "...Baby One More Time" באתר יוטיוב The 100 Greatest Debut Singles of All Time, Rolling Stone, ‏MAY 19, 2020 Jocelyn Vena, Britney Spears ' ... Baby One More Time' Video Director Looks Back, MTV MUSIC, ‏Nov 16 2009 Jessica Letkemann, The 10 Best '90s Music Videos, Billboard, ‏08.01.2011 מערכת גלגלצ, מצעד העשור שנות ה-90: עומר גפן עם מקומות 1–20, באתר גלגלצ, ‏23.08.19 The 500 Best Pop Songs (Nos. 500-301): Staff List, בילבורד, ‏17 באוקטובר 2023 (באנגלית אמריקאית) Britney Spears Shoots For Fun With Video Debut, באתר MTV, ‏18 בדצמבר 1998 Ready To Rumble (2000 Film), באתר אמזון מידע על ...Baby One More Time, באתר המצעד האוסטרי, ארכיון מידע על ...Baby One More Time, באתר המצעד הגרמני מידע על ...Baby One More Time, באתר מצעד דנמרק מידע על ...Baby One More Time, באתר המצעד הנורווגי מידע על ...Baby One More Time, באתר המצעד של ניו זילנד מידע על ...Baby One More Time, באתר המצעד הפיני מידע על ...Baby One More Time, באתר המצעד הצרפתי, ארכיון מידע על ...Baby One More Time, באתר המצעד השוודי